119บจ.แจกปันผล9หมื่นล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ครึ่งปีเพิ่ม23%กำไรดีหวั่นลงทุน ชินฯแชมป์ผลตอบแทนสูงสุด
โพสต์ทูเดย์ — 119 บจ.จ่ายปันผลงวดครึ่งปีแรกกว่า 9 หมื่นล้าน เพิ่มขึ้น 23.19% จากงวดเดียวกันของปีก่อน เหตุกำไรดียังไม่กล้าลงทุน
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลัก ทรัพย์แห่งประเทศไทย และผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า บริษัทจดทะเบียน (บจ.) จำนวน 119 แห่งได้จ่ายเงินปันผลระหว่างกาลจากผลงานในช่วง 6 เดือนแรกปีนี้ รวมทั้งสิ้น 90,175 ล้านบาท เพิ่มขึ้น 23.19% จากงวดเดียวกันของปี 2552 ที่จ่ายปันผล 73,202 ล้านบาท และมีจำนวน บจ.ที่จ่ายปันผลเพิ่มขึ้นจากปีก่อนจำนวน 8 แห่ง
“บจ.จ่ายเงินปันผลในอัตรา 47.50% ของกำไรสุทธิในช่วงครึ่งปีแรก นับว่าสูงสุดในรอบ 5 ปีและเพิ่มขึ้น 2.91% จากงวดปี 2552 ที่อยู่ใน ระดับ 44.59% และคิดเป็นอัตราเงินปันผลตอบแทนเท่ากับ 1.95%”
ทั้งนี้ บจ.ที่จ่ายปันผลอยู่ในตลาดหลักทรัพย์จำนวน 103 แห่งและอีก 16 แห่งอยู่ใน mai 
นายชนิตร กล่าวว่า การที่จำนวนบริษัทจ่ายเงินปันผล รวมทั้งความสามารถในการจ่ายเงินปันผลเพิ่มขึ้น เกิดจากบริษัทมีอัตราการเติบโตและมีผลประกอบการดีขึ้น โดย 6 เดือนแรกของปีนี้ กำไรสุทธิเติบโตถึง 34.03% จากช่วงเดียวกันของปีก่อน 
สำหรับ บจ. 5 อันดับแรก ที่จ่ายเงินปันผลระหว่างกาลสูงสุด ได้แก่ บริษัท ชิน คอร์ปอเรชั่น (SHIN) จ่ายปันผลหุ้นละ 1.15 บาทเป็นเงิน 3,681 ล้านบาท บริษัท ปตท. (PTT) จ่ายปันผล 4.75 บาทต่อหุ้น เป็นเงิน 13,504 ล้านบาท บริษัท แอดวานซ์ อินโฟร์ เซอร์วิส (ADVANC) จ่ายปันผลหุ้นละ 3 บาท เป็นเงิน 2,967.39 ล้านบาท บริษัท ปตท.สำรวจและผลิตปิโตรเลียม (PTTEP) จ่ายปันผลหุ้นละ 2.25 บาท และบริษัท ปูนซิเมนต์ไทย (SCC) ปันผลหุ้นละ 4.50 บาท เป็นเงิน 5,402 ล้านบาท โดยรวมทั้งหมดนี้คิดเป็น 56.03% ของมูลค่าเงินปันผลระหว่างกาลทั้งหมดในตลาดหลักทรัพย์
ขณะที่ บจ.ใน mai 5 อันดับแรกที่จ่ายเงินปันผลระหว่างกาลสูงสุด ได้แก่ บริษัท เกียรติธนาขนส่ง (KIAT) บริษัท เด็มโก้ (DEMCO) บริษัท ยูบิส (เอเชีย) (UBIS) บริษัท เนชั่น บรอดแคสติ้ง คอร์ปอเรชั่น (NBC) และบริษัท บิซิเนส ออนไลน์ (BOL) โดยคิดเป็น 55.70% ของมูลค่าเงินปันผลระหว่างกาลทั้งหมดใน mai
ปัจจุบันยังมีบริษัทจดทะเบียนที่อยู่ระหว่างการพิจารณาจ่ายเงินปันผลระหว่างกาลรอบครึ่งปีแรก ซึ่งจะทยอยประกาศต่อไป
นักวิเคราะห์หลักทรัพย์ กล่าวว่า บจ.จ่ายเงินปันผลระหว่างกาลเพิ่มขึ้นนอกจากกำไรโตดีขึ้นแล้ว ขณะเดียวกันการลงทุนก็ยังมีไม่มากนัก ส่วนหนึ่งเนื่องจากชะลอแผนการลงทุน เพราะยังไม่มั่นใจทั้งเรื่องเศรษฐกิจและการเมือง
นอกจากนี้ บางบริษัทจ่ายเงินปันผลเพิ่มขึ้นเพื่อตอบแทนให้แก่ผู้ลงทุน ทำให้ตลาดหุ้นไทยให้อัตราผลตอบแทนปันผลสูงแห่งหนึ่งในเอเชีย